Publicació del Decret llei 11/2020, de 7 d'abril, pel qual s'adopten mesures econòmiques, socials i administratives per pal·liar els efectes de la pandèmia generada per la COVID-19 i altres de complementàries
S'ha publicat el Decret llei 11/2020, de 7 d'abril, pel qual s'adopten mesures econòmiques, socials i administratives per pal·liar els efectes de la pandèmia generada per la COVID-19 i altres de complementàries (DOGC núm. 8107, de 9.4.2020).
El capítol I, amb el títol "Mesures en matèria tributària", conté un seguit de disposicions que incideixen fonamentalment en l'àmbit de la gestió tributària, amb la finalitat de pal·liar els efectes derivats de la pandèmia en relació amb el compliment de les obligacions tributàries.
En primer lloc, pel que fa a la suspensió de les autoliquidacions, establerta per l'article 14 del Decret llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, entén que la data d'inici de la suspensió és el 14 de març de 2020, data d'entrada en vigor del Reial decret 463/2020, de 14 de març, de declaració de l'estat d'alarma per a la gestió de la situació de crisi sanitària provocada per la COVID-19.
Així mateix, estableix els nous períodes de presentació i ingrés en període voluntari per a determinats tributs propis i cedits de la Generalitat que van quedar suspesos el 14 de març passat, amb efectes a partir de la data en què es disposi l'acabament de l'estat d'alarma declarat mitjançant el Reial decret 463/2020:
- En el supòsit de fets imposables de l' impost sobre successions i donacions en la modalitat de successions meritats abans del 14 de març de 2020, i per als quals no hagués finalitzat, en aquesta data, el termini de presentació i ingrés en període voluntari, el termini comprendrà el temps que restava en cada cas per exhaurir el termini d'autoliquidació en aquesta data més dos mesos addicionals.
- En el supòsit de l' impost sobre les begudes ensucrades envasades, la presentació i ingrés de l'autoliquidació corresponent al primer trimestre de 2020 s'ha d'efectuar en el termini comprès entre l'1 i el 20 de juliol següent.
D'aquesta manera, es concreta la normativa aplicable per als tributs que tenen particularitats especials en els terminis de presentació i liquidació, amb l'objectiu de facilitar el compliment de les obligacions tributàries i garantir la seguretat jurídica dels contribuents.
Finalment, s'estableix una bonificació en la quota de la taxa fiscal sobre els jocs de sort, envit o atzar que grava les màquines recreatives i d'atzar en el percentatge equivalent al nombre de dies que hagi estat vigent l'estat d'alarma declarat pel Reial decret 463/2020, respecte del total de dies del trimestre natural corresponent al primer termini d'autoliquidació que s'iniciï després de la data de finalització de l'estat d'alarma.
Aquestes noves mesures s'afegeixen a la moratòria de sis mesos decretada pel Govern per a l'autoliquidació de l'impost sobre les estades en establiments turístics, el termini de presentació i ingrés del qual s'ajorna i serà de manera excepcional entre els dies 1 i 20 d'octubre del 2020.
Quant a la resta de tributs propis i cedits, la presentació i l'ingrés queden ajornats fins que s'aixequi l'estat d'alarma, tal com preveu el Decret llei 7/2020, aprovat el 17 de març passat.